Nuwe hoof vir Laerskool Hankey | News24
Nuwe hoof vir Laerskool Hankey
Die voormalige Departementshoof André Slabbert het na 30 jaar in die onderwys, die leisels as skoolhoof by die Laerskool Hankey in die Gamtoosvallei oorgeneem. Hy neem oor by Kruger Bekker wat na 18 jaar as skoolhoof afgetree het. Saam met Slabbert is Graad 1-leerders Owam Mange, Chanelle Benadie, Kyle Kelly, Tristan Felix en Nazrick Tobie. Sien bladsy drie vir die volledige artikel. Foto: MONIQUE BASSON
MEER as drie dekades terug het hy as ’n ‘groentjie’ vir sy eerste skooldag aangemeld. Nou, 30 jaar later, is hy die trotse skoolhoof van dieselfde skool in die hartjie van die Gamtoosvallei.
André Slabbert, wat vars uit die onderwys-kollege in Port Elizabeth, sy eerste tree as onderwyser by die Laerskool Hankey gegee het, het begin vanjaar die leisels as skoolhoof oorgeneem. Hy het sedert Augustus verlede jaar as skoolhoof waargeneem na Kruger Bekker na 18 jaar as skoolhoof afgetree het.
Hy het as Wiskunde-onderwyser by die skool aangesluit en is in 2012 tot Departementshoof bevorder.
Slabbert se passie vir die onderwys lê diep in sy hart en hy weet hy kon nie ’n beter beroep gekies het nie. Hy het altemit reeds op skool geweet dat hy ’n beroep in die onderwys wil volg.
Volgens Slabbert het hy en die vorige skoolhoof nou saamgewerk, en is hy dus goed voorbereid om die skool na nog hoër hoogtes te lei.
“Ons as skool en gemeenskap het die potensiaal om saam Laerskool Hankey ’n skool te maak wat kinders se potensiaal ontwikkel.
“Ek het ’n ongelooflike en bekwame span personeellede wat my ten volle ondersteun. Die skool se beheerreed is verder ’n ware steunpillaar.”
Slabbert het groot planne vir die skool.
“Ek sal graag die skool se getalle wil uitbroei. Ons het reeds vanjaar ’n sterk groei getoon en spog tans met 200 leerders teenoor verlede jaar se 150 leerders. Kinders van sover as Loerie en Patensie is vanjaar by die skool ingeskryf,” sê Slabbert.
’n Naamsverandering vir die laerskool is ook in die pyplyn. “Daar is gereeld groot verwarring tussen ons skool en ons buurskool, die Hankey Primêre Skool. Dit is tyd dat ons ons eie identiteit kry.”
Volgens Slabbert het hy al honderde leerders sien kom en gaan in sy tydperk as onderwyser by die skool. “Ek het selfs die voorreg gehad om vir my twee kinders skool te gee en gaan binnekort vir my twee kleinkinders skool gee. Dan behoort ek seker af te tree,” sê hy laggend.
“Die lekkerste van skoolgee is om te sien hoe die kinders van graad 1-leerders ontwikkel waar hulle skaars hulle eie naam kan skryf, tot talentvolle graad 7-leerders, en te weet jy vorm ’n belangrike deel van hulle ontwikkeling. Dit is die cherrie op die koek.”